Pɛl 26
1
Luth /cɛ rɔ lot kɛ dɔ̱a̱r
ce̱tdɛ kɛ nhiaal kɛ mäy.
2
Lam mi thil luɔt /cɛ ji̱ näk,
ce̱tdɛ kɛ dit mi wi̱el mi
/ken gua̱th nyuurä jek.
3
La dua̱ckɛ jio̱k tuɔ̱ruɔ̱k
kɛ waat kɛnɛ muul,
kä dua̱ckɛ ram mi dɔ̱a̱r
kɛ kɛɛt.
4
/Cu ruac dɔ̱rä loc,
ɛ ni mi ɛ ji̱n dɔ̱a̱r ce̱tkɛ jɛ.
5
Loc ruac dɔ̱rä kɛ luɔc dɔ̱ɔ̱rä,
bɛ kulɛ ŋa̱c ɛn ɣöö /cɛ pɛl.
6
Kä ram mi jäk ruac kɛ dɔ̱a̱r,
ce̱tdɛ kɛ ram mi ci cio̱o̱kdɛ
ŋok kä go̱o̱rɛ ko̱r.
7
Ruac pɛlä kä dɔ̱a̱r,
ce̱tdɛ kɛ cio̱o̱k raam mi juɔ̱c.
8
Ram mi käm dɔ̱a̱r luth,
ce̱tdɛ kɛ ram mi ci tetdɛ
mi bɛc yian ŋuääkdɛ
kɛ bi̱i̱.
9
Ruac pɛlä kä ram mi dɔ̱a̱r,
ce̱tdɛ kɛ kuɔɔk tetdä raam
mi yɔ̱ŋ kɔŋä.
10
Ram mi läät ram mi jäl
kɛ duɔ̱ɔ̱p kiɛ dɔ̱a̱r,
ce̱tdɛ nikɛ ram mi bär
naath kɛ bäär.
11
Dɔ̱a̱r mi loc kä dɔ̱ɔ̱rɛ
ce̱tdɛ kɛ jio̱k mi loc
kä ŋökdɛ.
12
Ŋua̱n ni ram mi dɔ̱a̱r,
kä ram mi ŋäc pɛlɛ kä rɔa.
13
Kä la ram mi duaal a wee i̱,
“Lony a dup!”
14
Ce̱tkɛ min la thi̱i̱k rɔ
a riy kui̱ kɛl,
ɛ jɛn ta̱a̱ raam in duaal
rɛy kölikɛ.
15
La duaal tetdɛ a la̱th
rɛy tokä,
kä bɛ jɛ dhal
kɛ naŋdɛ thokdɛ.
16
La duaal a cär i̱ pɛl ni jɛn,
kä nɛy da̱ŋ bärɔw ti cär
agɔaa.
17
Kä ram cot rɔ rɛy gaak
mi /cɛ tukdɛ ŋäc,
ce̱tdɛ kɛ ram buɔth jio̱k
mi jääl kɛ ji̱thdɛ.
18
Ram ŋar kɛ mac mi dëë jɛ näk,
19
ce̱tdɛ kɛ ram mi kaaŋ gua̱n
thieekädɛ
kä bɛ wee i̱, “Duŋdä muɔŋ!”
20
La li̱w mac mi thilɛ jɛ jiɛn,
inɔ bä la gak a thil mi
thilɛ lom.
21
Ce̱tkɛ min la mac jiɛn a dɔp
kä rɔm mim mac,
inɔ bä gua̱n gaak la rɔmɛ gak.
22
Kä ruac gua̱n luɔm comɛ
ce̱tnikɛ kuän,
la räthɛ ni jic ran.
23
Ruac mi jiäk kɛnɛ lɔc mi jiääk,
ce̱tkɛ kɛ dhaar muɔ̱ɔ̱n mi ca rɔth
kɛ ciɛk in bo̱r.
24
Ram mi lo̱k naath la kumɛ lo̱kdɛ,
cɛ tɛ̱̈ɛ̱̈ ni mi jiääk lɔɔcdɛ.
25
A cäŋ ruacɛ agɔaa
/cu ruacdɛ ŋäth,
te rɛydɛ kɛ bärɔw ti jiäk.
26
Bɛ gakdɛ kum kɛ kac,
kä ba dueerkɛ lat rɛy nath.
27
Kä ram mi tɛt kɔ̱a̱k bi pɛn
ni jɛn thi̱n,
kä ram mi lɛɛr päm
bɛ loc kä jɛ.
28
Lɛp kacä mocɛ nɛy tin
lo̱kɛ kɛ buɔ̱ɔ̱t,
kä liak baaŋ no̱o̱ŋɛ da̱k.
